Bugun oqshomi. Texnikumdan OTMga imtihonsiz kirishning bekor bo'lishi, Qozog'istonda o'zbekistonliklar ishtirokidagi YTH, kimligi aniqlangan “mashhur” kuyov

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Toshkent shahridagi “Bunyodkor” stadioni atrofidagi ayrim ko'chalar soat 17:00 dan 00:00 gacha mashinalar harakati uchun yopildi. Sabab — ta'mirlash ishlari.
Chilonzor tumanining quyida keltirilgan ko'chalarida yo'l ta'mirlash ishlari olib borilayotgani munosabati bilan soat 17:00 dan soat 00:00 gacha bo'lgan vaqtda avtotransport vositalari uchun harakat vaqtinchalik cheklandi:
Ma'lumot uchun, aynan shu ko'chalar orqali 23 yoshgacha bo'lgan futbolchilar o'rtasida bo'lib o'tayotgan Osiyo chempionati yarim finali doirasidagi O'zbekiston—Yaponiya terma jamoalari uchrashuvi o'tkaziladigan “Bunyodkor” stadioniga borish mumkin. Ushbu matchga o'zbekistonlik muxlislarning kirishi taqiqlangani (sababi hammamizga ma'lum — “Paxtakor”dagi toshbo'ron) bois stadion atrofida muxlislar uchun monitor o'rnatildi (IIV matbuot kotibi Shohruh G'iyosov futbolni uyda tomoosha qilishni maslahat bergandi).
Millionlar o'yini ishqibozlari stadion tashqarisidan turib bo'lsada terma jamoani qo'llab-quvvatlashi mumkin (bu bizga dars bo'lishi kerak — muhlislik madaniyatini oshirishimiz kerak). Yarim final bahsi ushbu dayjest e'lon qilingan paytda (21:00) start oldi. O'yinning eng muhim pallalarini o'tkazib yubormaslik uchun Telegram’dagi Bugun — Live kanaliga obuna bo'ling.
To'yda kelinni urgan kuyovning kimligi ma'lum bo'ldi. Bosh prokuratura kuyov kelinni urgani aks etgan video bo'yicha ma'lumot berdi.
Unga ko'ra, voqea rostan ham Surxondaryo viloyatida sodir bo'lgan.

Aniqlanishicha, 6 iyun kuni Uzun tumanida bo'lib o'tgan nikoh to'yi marosimida kelin va kuyovga o'ralgan holda shirinlik berilib, uni kim birinchi bo'lib ochish (syurpriz o'yini) o'yini o'tkazilgan.
O'yin davomida kelin birinchi bo'lib shirinlikni ochgani sababli bu holatdan kuyovning jahli chiqib, kelinni bir marotaba urgan. Mazkur holat yuzasidan Uzun tumani IIB tomonidan fuqaro x.R. (quyov)ga nisbatan Ma'muriy javobgarlik to'g'risidagi kodeksning 183-moddasi (Mayda bezorilik) bilan ma'muriy ish qo'zg'atilib, to'plangan hujjatlar ko'rib chiqish uchun sudga yuborilgan.
Bundan tashqari, kuyov va kelin hamda ularning ota-onalari bilan profilaktik suhbat o'tkazilgan.
Toshkent shahri — fevral–aprel oylarining eng korruptsiyalashgan hududi.
Poytaxt korruptsiyaga oid jinoyatlar sodir qilish ko'rsatkichi bo'yicha fevral–aprel oylarida respublikada eng yuqori o'rinlarda turgan, xususan, fevral oyida 37 ta, mart oyida 50 ta, aprel oyida esa 69 ta korrptsiyaga oid jinoyat ishlari sudlarga yuborilgan.
Solishtirish uchun, Toshkent shahrida 2020 yil davomida 59 ta korruptsion jinoyat sodir etilgan bo'lsa (o'sha yilda karantin bo'lgan, balki bu ham ko'rsatgichga ta'sir qilgandir), 2021 yilda bu raqam 184 tani tashkil etgan. Toshkent shahrida sodir etilgan korruptsiyaga oid jinoyatlar oqibatida davlat va jamiyat manfaatlariga 2021 yilda 82 milliard 638 million so'mlik moddiy zarar yetkazilgan.
Ma'lumot uchun, Andijon viloyati korruptsiyaga oid jinoyatlar sodir qilish bo'yicha o'tgan 3 oyda eng yuqori o'rinlarni egallab turgandi.
O'zbekistonda 2023 yildan texnikumdan oliygohga imtihonsiz kirish mexanizmi bekor qilinadi.
Shavkat Mirziyoev raisligida aholini kasb-hunarga o'qitish va monomarkazlar faoliyatini takomillashtirish chora-tadbirlari yuzasidan videoselektor yig'ilishi o'tkazildi. Unda bir qator masalalar bilan birgalikda texnikumdan oliygohga imtihonsiz kirish tizimi bekor qilinishi ham e'lon qilindi.
Davlat rahbarining so'zlariga ko'ra, texnikumlarga bo'lgan yondashuvni o'zgartirish kerak. Ular oliygohga kirishning oson yo'li emas, murakkab kasb beradigan, mehnat bozorida raqobat qiladigan tizim bo'lishi zarur.
2023 yildan texnikumdan oliygohga imtihonsiz kirish mexanizmi bekor qilinishi belgilandi. Moliya vazirligiga oliygoh talabalari uchun joriy etilgan imtiyozli ta'lim kreditini yangi o'quv yilidan texnikum va kollej o'quvchilari uchun ham joriy etish topshirildi.
Shuningdek, kollej va texnikumlarda o'qish uchun davlat grantlari va ehtiyojmand oila a'zolari uchun subsidiyalar ko'paytiriladi. Oliy ta'lim vazirligiga ikki oy muddatda 207 ta texnikum faoliyatini o'rganib, samarasiz ishlayotgan 70 ta texnikumni tugatishga topshiriq berildi.
Bundan tashqari, Prezident professional ta'lim pedagog va ustalari uchun munosib sharoit qilib berish, ularning kasbiy mahoratini oshirib boradigan tizim yaratish zarurligini ta'kidladi.
“Ochiq aytish kerak, 2 million so'm oylik olayotgan texnikum yoki kasb-hunar maktabi muallimlaridan kamida 5 million so'm ish haqi oladigan mutaxassislar tayyorlab berishni talab qilyapmiz”, — degan Prezident.
Shu bois 2023 yil 1 yanvardan:
2023 yilda buning uchun byudjetdan qo'shimcha 150 milliard so'm ajratiladi. Shu bilan birga, professional ta'lim muassasalari pedagoglari malakasini oshirishda yangi tizim yaratiladi. Universitetlar huzuridagi malaka oshirish fakultetlari o'rniga har bir viloyatda Professional tayyorgarlik markazlari tashkil etiladi.
“Kambag'allikni 2 baravarga qisqartirish bo'yicha marralarga ham odamlarga faqat va faqat zamonaviy kasblar berish orqali erisha olamiz” — Prezident.
Ushbu yig'ilishda Shavkat Mirziyoev kambag'allikni 2 baravarga qisqartirish yo'li haqida gapirdi. Davlat rahbarining aytishicha, hozirgi kunda to'qimachilik, konchilik, elektrotexnika, kimyo va boshqa sanoat tarmoqlarida, qishloq xo'jaligi, xizmatlar va servis, qurilish, tadbirkorlik sohalarida katta o'zgarishlar qilinmoqda.
“Misol uchun, 2022 yilning o'zida 16 milliard dollarlik 9 mingdan ziyod yirik va o'rta loyihalar ishga tushirilib, ularga 300 mingga yaqin malakali ishchilar kerak bo'ladi. Kambag'allikni 2 baravarga qisqartirish bo'yicha marralarga ham odamlarga faqat va faqat zamonaviy kasblar berish orqali erisha olamiz”, — dedi Prezident yig'ilishda.
O'qituvchilar mehnat ta'tili to'lovi kechikayotgani va kamaytirib to'lanayotganidan shikoyat qildi. xalq ta'limi vazirligi holat bo'yicha tushuntirish berdi.
xalq ta'limi vazirligiga o'qituvchilar mehnat ta'tili to'lovi kechikayotgani va kamaytirib to'lanayotgani haqida murojaat yo'lladi. Vazirlik matbuot xizmati holat bo'yicha tushuntirish berdi.
Bugungi kunda “UzASBO” dasturiy majmuasida mehnat ta'tili to'lovlarini amalga oshirishda texnik nosozliklar kuzatilgan. Kamchilik tegishli vazirliklar bilan hamkorlikda bartaraf etilib, ushbu to'lovlarni amalga oshirish imkoniyati qayta tiklandi. Shuningdek, vazirlik bugundan boshlab maktab xodimlariga mehnat ta'tili to'lovlari to'lab borilishini ma'lum qilgan.
2022 yilda pedagog xodimlarga Mehnat kodeksiga muvofiq yillik mehnat ta'tili berilib, bir yil davomida to'liq ishlagan o'qituvchilarga 48 kun hisobidan to'liq mehnat ta'tili pullari to'lab beriladi. Ishga kirganiga bir yil bo'lmagan o'qituvchilarga esa ta'til puli ularning ishlagan davriga mutanosib ravishda to'lanadi.
Qozog'istonda 11 ta mashina ishtirokida YTH sodir bo'ldi. Oqibatda 31 nafar o'zbekistonlik yo'lovchisi bo'lgan avtobusda yong'in chiqdi. 3 nafar (o'zbekistonlik) yo'lovchi o'rta darajada jarohat oldi.
Qozog'istonning Jambul viloyatida 15 iyun kuni ichida 31 nafar O'zbekiston fuqarosi bo'lgan avtobusda YTH sabab yong'in sodir bo'ldi. Mazkur YTHda jami 11 ta mashina ishtirok etgan (avvalroq 4 ta mashina bilan sodir bo'lgani xabar berilgandi).

Hodisa soat 03:10 da Jambul rayonidan o'tuvchi Olmaota–Toshkent avtomobil yo'lining 545-kilometrida yuz bergan. Trikotaj mahsulotlari ortilgan “Scania” yuk mashinasi yonib ketishi oqibatida 11 ta yengil avtomobil, jumladan 31 nafar o'zbekistonlik bo'lgan avtobus to'qnashgan. Oqibatda avtotransport vositalarida yong'in kelib chiqqan.
Mashinlar ishtirokidagi yo'l transport hodisasida bir kishi halok bo'lgan, to'qqiz kishi kasalxonaga yotqizilgan. O'zbekistonliklardan 3 nafari o'rta darajada tan jarohati bilan Taraz shahar tibbiyot maskaniga olib borilgan. Mazkur holat yuzasidan tergovga qadar tekshiruv harakatlari olib borilmoqda.
Feyk: Quturgan itlar nukuslik bolani g'ajib tashlagani haqida video tarqaldi. Voqea aslida Malayziyada sodir bo'lgan.
Ijtimoiy tarmoqlar va Nukus shahrida quturgan qarovsiz itlar yosh bolaga hujum qilib, unga og'ir jarohat yetkazgani haqida xabarlar tarqalgan. Axborot va ommaviy kommunikatsiyalar agentligining “AntiFake” Telegram kanali mazkur xabar yolg'on va haqiqatga mos kelmasligini ma'lum qildi.

Ma'lumot uchun, ushbu voqea 2022 yil yanvar oyida Malayziyada sodir bo'lgan.
xo'sh, olamda nima gap?
Rossiyada maktablarda hushyorlik, universitetlarda esa “sobriologiya” darsini o'tish taklif qilindi.
Rossiya Davlat Dumasi rus maktablarida hushyorlik va salomatlik darslarini joriy qilishni taklif qildi. Davlat Dumasi deputati Nikolay Burlyaev 14 iyun shunday tashabbus bilan chiqqan. “Men maktablarda hushyorlik va salomatlik darslari, universitetlarda esa yangi ‘sobriologiya’ intizomi – jamiyatni hushyorlash haqidagi fan kiritilishini taklif qildim”, — deydi deputat.